SKRIFTLIG FORESPØRGSEL E-1728/99

af Michl Ebner (PPE-DE) til Kommissionen

(29. september 1999)

Om: Nyorientering inden for sundhedspolitikken

Inden for rammerne af den fælles landbrugspolitik stiller Den Europæiske Union hvert år 1.000 mio. euro til rådighed til subvention af tobaksdyrkning. I modsætning hertil er der til finansiering af programmet Europa mod kræft kun afsat 11 mio. euro. Samtidig konstateres imidlertid et stadigt stigende antal svulster.

På grund af dette forhold spørges Kommissionen, om den agter

- at sikre en gradvis omfordeling af de finansielle midler til fordel for folkesundheden;

- at opnå en tilbagegang i nikotinforbruget ved at hæve priserne for tobaksvarer;

- ved hjælp af lovgivning på området bedre at kontrollere de forskellige indholdsstoffer i tobaksvarer;

- fremover at betragte den såkaldte tobakskontrol som et prioriteret mål inden for den europæiske sundhedspolitik, således som den nye kommissær for forbrugerbeskyttelse og sundhed, David Byrne, har erklæret det under sin høring?

Svar afgivet på Kommissionens vegne af David Byrne

(15. november 1999)

Det ærede medlem henvises til Kommissionens rapport(1) fra september 1999 om de aktioner, Kommissionen har gennemført på fællesskabsplan siden offentliggørelsen af Kommissionens meddelelse fra 1996(2). Flere aktioner har direkte forbindelse til det ærede medlems spørgsmål. Fonden for forskning og oplysning, der blev oprettet i 1994 i forbindelse med reformen af den fælles landbrugspolitik med Rådets forordning (EØF) 2075/92 af 30. juni 1992 om den fælles markedsordning for råtobak(3), der er gennemført med Kommissionens forordning (EØF) 2427/93(4), er blevet styrket, idet tobaksavlernes bidrag til fonden er blevet sat op fra 1 % til 2 %.

Med hensyn til beskatningen af tobaksvarer blev Rådets direktiv 1999/0081/EF om ændring af direktiv 92/0079/EØF om indbyrdes tilnærmelse af cigaretafgifterne, direktiv 92/0080/EØF om indbyrdes tilnærmelse af afgifterne på andre former for forarbejdet tobak end cigaretter og direktiv 95/0059/EF om forbrugsbeskatning af forarbejdet tobak bortset fra omsætningsafgift vedtaget den 29. juli 1999(5).

I 1997 bad Kommissionen alle medlemsstaterne om oplysninger vedrørende deres politik mht. tilsætningsstoffer i cigaretter. Analysen af svarene viser, at de gældende bestemmelser er meget forskellige, og giver et overblik over den juridiske situation i medlemsstaterne mht. tilsætningsstoffer i tobaksvarer. Der bør tages hensyn til disse forhold ved enhver fremtidig fællesskabslovgivning.

Siden vedtagelsen af Europa-Parlamentets og Rådets direktiv 98/43/98 af 6. juli 1998(6) om indbyrdes tilnærmelse af medlemsstaternes love og administrative bestemmelser om reklame for tobaksvarer og sponsorering til fordel for disse har Kommissionen gennemgået de gældende direktiver om mærkning af tobaksvarer og øvre grænser for cigaretters tjæreindhold endnu en gang. Efter at der er fremsat forslag i meddelelsen, efter at Europa-Parlamentet, Rådet og Det Økonomiske og Sociale Udvalg har afgivet udtalelse, efter henstillingerne fra det højtstående udvalg af kræfteksperter og i lyset af bemærkningerne fra industrien og de ikke-statslige organisationer er denne gennemgang nu afsluttet. Det fremkomne resultat vil blive fremsendt til Europa-Parlamentet og Rådet, når Kommissionen har vedtaget det.

(1) KOM(1999) 407 endelig udg.

(2) KOM(96) 609 endelig udg.

(3) EFT L 215 af 30.7.1992.

(4) EFT L 223 af 2.9.1993.

(5) EFT L 211 af 11.8.1999.

(6) EFT L 213 af 30.7.1998.